Document ID: 32012R0651

Reference:
27.7.2012
LT
Europos Sąjungos oficialusis leidinys
L 201/135
EUROPOS PARLAMENTO IR TARYBOS REGLAMENTAS (ES) Nr. 651/2012
2012 m. liepos 4 d.
dėl euro monetų leidimo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 133 straipsnį,
atsižvelgdami į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
atsižvelgdami į Europos Centrinio Banko nuomonę (1),
laikydamiesi įprastos teisėkūros procedūros (2),
kadangi:
(1)
1998 m. lapkričio 23 d. ir 2002 m. lapkričio 5 d. Tarybos išvadose dėl kolekcionuoti skirtų euro monetų, 2008 m. gruodžio 19 d. Komisijos rekomendacijoje 2009/23/EB dėl apyvartinių eurų monetų nacionalinių pusių ir išleidimo bendrųjų gairių (3), kuri patvirtinta 2009 m. vasario 10 d. Tarybos išvadomis, ir 2010 m. kovo 22 d. Komisijos rekomendacijoje 2010/191/ES dėl eurų banknotų ir monetų, kaip teisėtos mokėjimo priemonės, taikymo srities ir poveikio (4) rekomenduojama praktika, susijusi su apyvartinių euro monetų, įskaitant progines apyvartines monetas, leidimu, konsultavimusi prieš sunaikinant tinkamas apyvartines euro monetas bei kolekcinių euro monetų naudojimu;
(2)
dėl to, kad neturima euro monetų leidimo privalomų nuostatų, gali skirtis atskirų valstybių narių praktika ir neužtikrinama pakankamai integruota bendros valiutos sistema. Todėl siekiant užtikrinti skaidrumą ir teisinį tikrumą būtina nustatyti privalomas euro monetų leidimo taisykles;
(3)
pagal 1998 m. gegužės 3 d. Tarybos reglamentą (EB) Nr. 974/98 dėl euro įvedimo (5) euro ir cento monetos, atitinkančios Tarybos nustatytus nominalus ir techninius duomenis, turi teisėtos mokėjimo priemonės statusą visose valstybėse narėse, kurių valiuta yra euro. Euro monetų nominalai ir techniniai duomenys nustatyti 1998 m. gegužės 3 d. Tarybos reglamente (EB) Nr. 975/98 dėl apyvartai skirtų euro monetų nominalų ir techninių duomenų (6);
(4)
valstybės narės, kurių valiuta yra euro, taip pat turėtų turėti galimybę išleisti 2 eurų proginių monetų tam tikriems dalykams paminėti, laikydamosi tokių monetų emisijų skaičiaus ribų, nustatytų vieneriems metams ir monetas išleidžiančiai valstybei narei. Būtina nustatyti tam tikras proginių euro monetų kiekio ribas, siekiant užtikrinti, kad tokios monetos ir toliau sudarytų tik nedidelę visų apyvartoje esančių 2 eurų nominalo monetų dalį. Vis dėlto šios kiekio ribos turėtų sudaryti sąlygas išleisti pakankamą monetų kiekį, kad būtų užtikrinta veiksminga proginių euro monetų apyvarta;
(5)
valstybės narės, kurių valiuta yra euro, taip pat turėtų turėti galimybę išleisti kolekcines euro monetas, kurios nėra skirtos apyvartai ir kurios turėtų būti lengvai atskiriamos nuo apyvartinių monetų. Kolekcinės euro monetos teisėtos mokėjimo priemonės statusą turėtų turėti tik jas išleidusioje valstybėje narėje ir neturėtų būti išleidžiamos tam, kad patektų į apyvartą;
(6)
tikslinga, kad kolekcinių euro monetų emisijos būtų įtraukiamos į Europos Centrinio Banko tvirtintiną monetų tiražą, bet ne pagal kiekvieną atskirą emisiją, o suvestiniu pagrindu;
(7)
kompetentingos institucijos, remdamosi sąnaudų ir visuomenės pritarimo kriterijais, turėtų periodiškai ir išsamiai nagrinėti šiuo metu turimų euro monetų ir banknotų nominalų naudojimą. Visų pirma Komisija turėtų atlikti tolesnio 1 ir 2 centų monetų leidimo poveikio vertinimą;
(8)
siekiant išvengti to, kad tinkamos apyvartinės euro monetos būtų naikinamos vienoje valstybėje narėje, kai kitoje gali trūkti tokių monetų, valstybės narės, prieš sunaikindamos tokias monetas, turėtų pasikonsultuoti viena su kita,
PRIĖMĖ ŠĮ REGLAMENTĄ:
1 straipsnis
Apibrėžtys
Šiame reglamente vartojamų terminų apibrėžtys:
1)   apyvartinės monetos– apyvartai skirtos euro monetos, kurių nominalai ir techniniai duomenys nustatyti Reglamente (EB) Nr. 975/98;
2)   proginės monetos– apyvartinės monetos, skirtos konkrečiam dalykui paminėti, kaip nurodyta Reglamento (EB) Nr. 975/98 1h straipsnyje;
3)   kolekcinės monetos– kolekcionavimui skirtos euro monetos, kurios nėra išleidžiamos tam, kad patektų į apyvartą.
2 straipsnis
Euro monetų rūšys
1.   Valstybės narės gali išleisti dviejų rūšių euro monetas: apyvartines monetas ir kolekcines monetas.
2.   Komisija atlieka tolesnio 1 ir 2 euro centų monetų leidimo poveikio vertinimą. Tas poveikio vertinimas apima sąnaudų ir naudos analizę, kurią atliekant atsižvelgiama į faktines tų monetų leidimo išlaidas ir į jų vertę bei teikiamą naudą.
3 straipsnis
Apyvartinių monetų leidimas
1.   Apyvartinės monetos išleidžiamos ir pateikiamos į apyvartą nominaliąja verte.
2.   Nedidelė dalis (neviršijant 5 % valstybės narės išleistų apyvartinių monetų kaupiamosios bendros grynosios vertės ir kiekio, atsižvelgiant tik į tuos metus, kuriais grynoji emisija teigiama) gali būti pateikiama rinkai didesne nei nominalioji verte, jei tai pagrįsta ypatinga monetos kokybe, ypatinga pakuote arba papildomomis suteiktomis paslaugomis.
4 straipsnis
Proginių monetų leidimas
1.   Kiekviena valstybė narė, kurios valiuta yra euro, gali išleisti tik dvi progines monetas per metus, išskyrus atvejus, kai:
a)
progines monetas kartu išleidžia visos valstybės narės, kurių valiuta yra euro; arba
b)
proginė moneta išleidžiama, kai valstybės vadovo postas laikinai laisvas arba jį užima laikinai šias pareigas einantis asmuo.
2.   Bendras kiekvienos emisijos į apyvartą išleistų proginių monetų skaičius negali viršyti aukštesnės iš šių dviejų ribų:
a)
0,1 % 2 eurų nominalo monetų, išleistų į apyvartą visų valstybių narių, kurių valiuta yra euro, iki metų, buvusių prieš proginės monetos išleidimo metus, pradžios, kaupiamojo bendro grynojo skaičiaus; ši viršutinė riba gali būti padidinta iki 2,0 % visų valstybių narių, kurių valiuta yra euro, 2 eurų nominalo monetų kaupiamojo bendro grynojo skaičiaus, jei minimas plačiai pripažintas ir labai simboliškas dalykas – tokiu atveju monetas išleidžianti valstybė narė kitus ketverius metus nevykdo kitos proginės monetos emisijos, taikydama didesnę viršutinę ribą, ir išdėsto priežastis, dėl kurių pasirinko didesnę viršutinę ribą; arba
b)
5,0 % 2 eurų nominalo monetų, išleistų į apyvartą atitinkamos valstybės narės iki metų, buvusių prieš proginės monetos išleidimo metus, pradžios, kaupiamojo bendro grynojo skaičiaus.
3.   Sprendimą, ar išleisti progines bendro dizaino monetas, kartu išleidžiamas visų valstybių narių, kurių valiuta yra euro, priima Taryba. Priimant tą sprendimą valstybių narių, kurių valiuta nėra euro, balsavimo teisės sustabdomos.
5 straipsnis
Kolekcinių monetų leidimas
1.   Kolekcinės monetos teisėtos mokėjimo priemonės statusą turi tik jas išleidusioje valstybėje narėje.
Monetas išleidusios valstybės narės tapatybė aiškiai ir lengvai atpažįstamai nurodoma ant monetos.
2.   Kad būtų lengvai atskiriamos nuo apyvartinių monetų, kolekcinės monetos turi atitikti visus šiuos kriterijus:
a)
jų nominalioji vertė turi skirtis nuo apyvartinių monetų nominaliosios vertės;
b)
ant jų neturi būti atvaizdų, kurie būtų panašūs į bendrąsias apyvartinių monetų puses, o jei jų atvaizdai panašūs į nacionalinę apyvartinių monetų pusę, jų bendras vaizdas vis tiek gali būti lengvai atskiriamas;
c)
jos turi reikšmingai skirtis nuo apyvartinių monetų bent dviem iš šių trijų jų požymių: spalva, skersmeniu ir svoriu; skirtumas laikomas reikšmingu, jei vertės, įskaitant paklaidas, didesnės nei paklaidos intervalai, taikomi apyvartinėms monetoms; ir
d)
jų briauna negali būti figūrinė su smulkiais rantais arba „ispaniškos gėlės“ formos.
3.   Kolekcinės monetos gali būti pateikiamos rinkai nominaliąja arba didesne verte.
4.   Kolekcinių monetų emisijos įtraukiamos į Europos Centrinio Banko tvirtintinų monetų emisijos tiražą suvestiniu pagrindu.
5.   Valstybės narės imasi visų tinkamų priemonių neskatinti, kad kolekcinės monetos būtų naudojamos kaip mokėjimo priemonė.
6 straipsnis
Konsultavimasis prieš sunaikinant apyvartines monetas
Prieš sunaikindamos apyvartines monetas, kurios nėra apyvartai netinkamos euro monetos 2010 m. gruodžio 15 d. Europos Parlamento ir Tarybos reglamento (ES) Nr. 1210/2010 dėl euro monetų autentiškumo tikrinimo ir apyvartai netinkamų euro monetų tvarkymo (7) 2 straipsnio b punkto prasme, valstybės narės konsultuojasi viena su kita atitinkamame Ekonomikos ir finansų komiteto pakomitetyje ir apie tai informuoja valstybių narių, kurių valiuta yra euro, monetų kalyklų direktorius.
7 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas pagal Sutartis privalomas visas ir tiesiogiai taikomas valstybėse narėse.
Priimta Strasbūre 2012 m. liepos 4 d.
Europos Parlamento vardu
Pirmininkas
M. SCHULZ
Tarybos vardu
Pirmininkas
A. D. MAVROYIANNIS
(1)  OL C 273, 2011 9 16, p. 2.
(2)  2012 m. gegužės 22 d. Europos Parlamento pozicija (dar nepaskelbta Oficialiajame leidinyje) ir 2012 m. birželio 26 d. Tarybos sprendimas.
(3)  OL L 9, 2009 1 14, p. 52.
(4)  OL L 83, 2010 3 30, p. 70.
(5)  OL L 139, 1998 5 11, p. 1.
(6)  OL L 139, 1998 5 11, p. 6.
(7)  OL L 339, 2010 12 22, p. 1.

Summary:
Euro monetų leidimas
Euro monetų leidimas
DOKUMENTAI, KURIŲ SANTRAUKOS PATEIKIAMOS:
Reglamentas (ES) Nr. 651/2012 dėl euro monetų leidimo
Reglamentas (ES) Nr. 729/2014 dėl apyvartai skirtų euro monetų nominalų ir techninių duomenų
KOKS ŠIŲ REGLAMENTŲ TIKSLAS?
Reglamentu (ES) Nr. 651/2012 apibrėžiamos euro monetų rūšys ir nustatomos sąlygos, kurių reikia laikytis leidžiant monetas.
Reglamentu (ES) Nr. 729/2014 išdėstomi euro monetų techniniai reikalavimai ir pateikiamos bendrosios taisyklės dėl jų dizaino, įskaitant dizaino patvirtinimą.
PAGRINDINIAI ASPEKTAI
Reglamentu (ES) Nr. 651/2012 pareiškiama, kad:
euro zonos šalių (šalių, kurių valiuta yra euras) vyriausybės gali išleisti apyvartines monetas* ir kolekcines*monetas;
apyvartinės monetos yra pateikiamos rinkai nominaliąja verte, išskyrus ne daugiau kaip 5 % monetų, kurių vertė gali būti didesnė dėl ypatingos kokybės arba pakuotės;
nacionalinės proginės* monetos
gali būti išleidžiamos tik du kartus per metus (išskyrus atvejus, kai išleidžiamos visų euro zonos šalių bendro dizaino monetos);
išleistų monetų skaičius negali viršyti vienos iš dviejų galimų ribų, priklausomai nuo to, kuri didesnė, kaip visų apyvartoje esančių 2 eurų nominalo monetų procentinė dalis;
kolekcinės monetos:
yra teisėta mokėjimo priemonė* tik ją išleidusioje euro zonos šalyje;
turi reikšmingai skirtis nuo apyvartinių monetų nominaliąja verte, atvaizdu ir bent dviem iš šių požymių: spalva, skersmeniu ir svoriu;
euro zonos šalių vyriausybės prieš sunaikindamos sugadintas euro monetas, turėtų pasikonsultuoti viena su kita;
Komisija atlieka 1 ir 2 euro centų monetų leidimo poveikio vertinimą, kuriame atsižvelgiama į faktines tų monetų leidimo išlaidas ir į jų vertę bei teikiamą naudą.
Pagal Reglamentą (ES) Nr. 729/2014:
yra aštuonios euro monetos (1, 2, 5, 10, 20 ir 50 centų bei 1 ir 2 eurai);
kiekviena moneta turi savitą nacionalinę ir bendrą europinę pusę;
nacionalinėje pusėje:
turi būti 12 žvaigždučių, juosiančių visą nacionalinį dizainą, juosta;
dizainas gali būti keičiamas tik kas 15 metų, išskyrus atvejus, kai pasikeičia valstybės vadovas;
neturi būti nurodyta monetos vertė, išskyrus atvejus, kai naudojama skirtinga abėcėlė;
šio reglamento privaloma laikytis ne vėliau kaip nuo 2062 m. birželio 20 d.;
proginės monetos:
jų nominalioji vertė gali būti tik 2 eurai;
jų nacionalinis dizainas skiriasi nuo paprastų* 2 eurų nominalo monetų;
jos skirtos tik didelės nacionalinės ar europinės svarbos dalykams paminėti;
jos skirtos tik didžiausios europinės svarbos dalykams paminėti, jei išleidžiamos bendrai visoje euro zonoje;
euro zonos šalys turi informuoti viena kitą ir Komisiją apie bet kokius siūlomus nacionalinio dizaino pakeitimus ir kreiptis dėl patvirtinimo procedūros. Prieštaravimą gali pareikšti:
vyriausybė, jeigu mano, kad tas dizaino projektas gali sukelti neigiamą jos piliečių reakciją;
Komisija, jeigu mano, kad dizaino projektu nesilaikoma šiuo reglamentu nustatytų techninių reikalavimų.
NUO KADA TAIKOMI ŠIE REGLAMENTAI?
Reglamentas (ES) Nr. 651/2012 taikomas nuo 2012 m. rugpjūčio 16 d.
Reglamentu (ES) Nr. 729/2014 konsoliduojamos ankstesnės taisyklės dėl monetų, kurios buvo nustatytos 2002 m. įvedus eurą Reglamentu (EB) Nr. 975/98 ir jo vėlesniais pakeitimais. Jis taikomas nuo 2014 m. liepos 22 d.
Abiejuose reglamentuose integruoti Komisijos rekomendacijos 2009/23/EB elementai dėl apyvartinių euro monetų nacionalinių pusių ir išleidimo bendrųjų gairių.
KONTEKSTAS
Euro monetos plačiai naudojamos nuo 2002 m. Aštuoni nominalai skiriasi dydžiu, spalva ir storiu, priklausomai nuo jų vertės ir sukurti taip, kad juos suklastoti būtų ypač sudėtinga.
Daugiau informacijos žr.:
„Euro banknotai ir monetos“ (Europos Komisija).
* SVARBIAUSIOS SĄVOKOS
              
Apyvartinės monetos: plačiosios visuomenės naudojimui skirtos monetos, kurios yra teisėta mokėjimo priemonė visose euro zonos šalyse.
Kolekcinės monetos: monetos, kurios nėra skirtos apyvartai, ir kurios yra teisėta mokėjimo priemonė tik toje euro zonos šalyje, kurioje yra išleistos.
Proginės monetos: dviejų eurų vertės apyvartinės monetos, skirtos konkrečiam nacionalinės arba europinės svarbos dalykui paminėti.
Teisėta mokėjimo priemonė: monetos arba banknotai, kurie privalo būti priimami šalyje skolai sumokėti.
Paprastos monetos: apyvartinės monetos, išskyrus progines monetas.
PAGRINDINIAI DOKUMENTAI
2012 m. liepos 4 d. Europos Parlamento ir Tarybos reglamentas (ES) Nr. 651/2012 dėl euro monetų leidimo (OL L 201, 2012 7 27, p. 135–137)
2014 m. birželio 24 d. Tarybos reglamentas (ES) Nr. 729/2014 dėl apyvartai skirtų euro monetų nominalų ir techninių duomenų (nauja redakcija) (OL L 194, 2014 7 2, p. 1–7)
paskutinis atnaujinimas 04.04.2017